b'\n_START_ARTICLE_\nJim Ollinovski\n_START_PARAGRAPH_\nJim Ollinovski (kodanikunimega Ott Ollino; 23. juuli 1974, Elva \xe2\x80\x93 23. aprill 1993, P\xc3\xa4rnu) oli eesti luuletaja, prosaist, n\xc3\xa4itekirjanik ja kunstnik._NEWLINE_Ollinovskilt on ilmunud kaks postuumset luulekogu: "Luuletused" (Tallinn: Detlar, 1994, koostanud \xc3\x9clo Haljasorg) ja "Aeroplaan esimesest pilgust" (Tallinn: Pilgrim, 2009, koostajad Epp Ollino ja Mart Velsker). Suur osa ta loomingust on siiski endiselt avaldamata, suurem jagu sellest asub Eesti Kirjandusmuuseumis. Ollinovski luuletustest \xc3\xbcks tuntumaid on "Unustatu", mida Meelis Leisi viisistatuna on laulnud ansambel Ummamuudu. Samuti on tema s\xc3\xb5nadele tehtud Kago laul "\xc3\x96iste vestluste vari"._NEWLINE_Kunstis kasutas Ollinovski ohtralt innovatiivset tehnikat. Tema graafika n\xc3\xa4itusi on toimunud Elvas ja Tartus._NEWLINE_Jim Ollinovski luule on mitmek\xc3\xbclgne ja avangardne, iseloomulikud on rohked viited kirjandustekstidele ja muusikale eri ajastutest ja riikidest. Sagedasemad on seosed Ladina-Ameerika kirjandusega (Fernando Pessoa, Jorge Luis Borges) ning ansamblitega King Crimson ja Joy Division. _NEWLINE_"Nende otsingute juures on m\xc3\xb5jutusi 20. sajandi Euroopa avangardsetest kirjandusvooludest, m\xc3\xbctoloogiliste maailmade uurimisest, filosoofiast, rock-kultuurist jm, kuid samas pole autor j\xc3\xa4\xc3\xa4nud pelgalt m\xc3\xb5jualuseks, vaid on oma parimates luuletustes leidnud sel\xc2\xadlise kirjutamisviisi, mis teda teistest eesti kirjanikest eristab," iseloomustas tema loomingut kirjandusteadlane Mart Velsker. Kriitik, kirjanik ja muusik Lauri Sommer on nimetanud Ollinovskit 1990. aastate alguse k\xc3\xb5ige andekamaks noorpoeediks_NEWLINE_Ehkki Jim Ollinovski loometee j\xc3\xa4i l\xc3\xbchikeseks, on ta avaldanud m\xc3\xb5ju laiemalt kui varasurnud autori puhul arvata v\xc3\xb5iks. Tema m\xc3\xb5ju on tunnistanud n\xc3\xa4iteks luuletaja fs ning laulja ja laulukirjutaja Kerli K\xc3\xb5iv.'